**Predlog**

Na osnovu člana 12 st. 2 i 3 Uredbe o Vladi Crne Gore (“Službeni list CG”, br.80/08 i 14/17), Vlada Crne Gore, na sjednici od \_\_\_\_\_ 2018. godine, donijela je

**ODLUKU**

**O SAVJETU ZA SARADNJU ORGANA DRŽAVNE UPRAVE I NEVLADINIH ORGANIZACIJA**

Član 1

Ovom odlukom uređuju se poslovi, sastav i način obrazovanja Savjeta za saradnju organa državne uprave i nevladinih organizacija (u daljem tekstu: Savjet).

Član 2

Izrazi koji se u ovoj odluci koriste za fizička lica u muškom rodu podrazumijevaju iste izraze u ženskom rodu.

Član 3

Savjet vrši poslove koji se odnose na praćenje primjene Strategije unaprjeđenja podsticajnog okruženja za djelovanje nevladinih organizacija 2018-2020.

Savjet vrši i poslove koji se odnose na davanje mišljenja:

- o nacrtima propisa, odnosno strateškim i drugim dokumentima koji se odnose na rad i razvoj nevladinih organizacija u Crnoj Gori, u cilju unaprjeđenja podsticajnog okruženja za djelovanje nevladinih organizacija;

- u vezi sa primjenom propisa, odnosno strateških i drugih dokumenata koji se odnose na rad i razvoj nevladinih organizacija u Crnoj Gori.

Član 4

Savjet ima predsjednika i 12 članova.

Predsjednik Savjeta je starješina Ministarstva javne uprave.

Član 5

Predsjednika i članove Savjeta imenuje Vlada, na period od tri godine.

Član 6

Članove Savjeta čine šest predstavnika organa državne uprave i šest predstavnika nevladinih organizacija.

Član 7

Članovi Savjeta - predstavnici organa državne uprave imenuju se na predlog:

- Ministarstva javne uprave,

- Ministarstva za ljudska i manjinska prava,

- Ministarstva rada i socijalnog staranja,

- Ministarstva finansija,

- Ministarstva ekonomije, i

- Ministarstva evropskih poslova.

Predloženi članovi Savjeta - predstavnici organa državne uprave iz stava 1 ovog člana moraju biti državni sekretari u ministarstvima ili državni službenici iz kategorije visoki rukovodni kadar.

Član 8

Članovi Savjeta - predstavnici nevladinih organizacija u Savjetu imenuju se na predlog nevladinih organizacija čija su područja djelovanja:

- razvoj nevladinih organizacija,

- volonterizam,

- zaštita lica sa invaliditetom,

- socijalno preduzetništvo,

- razvoj filantropije,

- evropske integracije.

Za svako područje djelovanja iz stava 1 ovog člana, imenuje se po jedan član.

Član 9

Postupak predlaganja kandidata za članstvo u Savjetu, prema strukturi utvrđenoj u skladu sa čl. 7 i 8 ove odluke, sprovodi Ministarstvo javne uprave (u daljem tekstu: Ministarstvo), u skladu sa aktom Vlade kojim se uređuje izbor predstavnika nevladinih organizacija u radne grupe i druga radna tijela koje obrazuju organi državne uprave.

Ako dva kandidata nevladinih organizacija, za određenu oblast iz člana 8 ove odluke imaju isti broj podrški, izbor člana vrši starješina Ministarstva.

U slučaju da nema predloženih kandidata u određenoj oblasti iz člana 8 ove odluke, Ministarstvo će, u roku od pet dana od dana isteka javnog poziva, ponovo pokrenuti postupak predlaganja kandidata nevladinih organizacija za člana Savjeta u toj oblasti.

Član 10

Predsjednik, odnosno član Savjeta biće razriješen:

- ako je pravosnažnom odlukom osuđen na bezuslovnu kaznu zatvora u trajanju od najmanje šest mjeseci;

- ako je pravosnažnom odlukom lišen poslovne sposobnosti;

- ako se utvrdi da je u postupku imenovanja dao o sebi netačne podatke ili je propustio da iznese podatke i okolnosti koji su bile od uticaja na imenovanje za člana Savjeta;

- ako neopravdano izostane sa sjednica Savjeta dva puta uzastopno;

- ako član Savjeta, uslijed promijenjenih okolnosti, više ne ispunjava uslove za članstvo.

Savjet predlaže Vladi razrješenje predsjednika, odnosno člana Savjeta.

U slučajevima iz stava 1 ovog člana, Ministarstvo će, u roku od tri dana od dana razrješenja člana Savjeta, pokrenuti postupak izbora novog člana Savjeta, u skladu sa ovom odlukom.

Član 11

O svom radu Savjet izvještava Vladu, najmanje jedanput godišnje.

Član 12

Administrativno-tehničke poslove za potrebe Savjeta obavlja Ministarstvo.

Član 13

Imenovanje predsjednika i članova Savjeta, u skladu sa ovom odlukom, izvršiće se u roku od 60 dana od dana stupanja na snagu ove odluke.

Član 14

Danom stupanja na snagu ove odluke prestaje da važi Odluka o obrazovanju Savjeta za razvoj nevladinih organizacija ("Službeni list CG", broj 21/14).

Član 15

Ova odluka stupa na snagu narednog dana od dana objavljivanja u "Službenom listu Crne Gore".

Broj:

Podgorica

**Vlada Crne Gore**

Predsjednik,

**Duško Marković**, s.r.

**OBRAZLOŽENJE**

Strategijom unaprjeđenja podsticajnog okruženja za djelovanje nevladinih organizacija 2018-2020, uočene su ključne slabosti u funkcionisanju postojećeg Savjeta za razvoj NVO, dati pravci budućih aktivnosti i predviđeno donošenje nove odluke o obrazovanju Savjeta za saradnju s NVO (rok I kvartal 2018. godine).

Savjet za razvoj NVO osnovan je 2014. godine kao savjetodavno, međusektorsko tijelo Vlade, zaduženo za poslove koji se odnose na: praćenje primjene Strategije razvoja nevladinih organizacija u Crnoj Gori i Akcionog plana za period 2014. – 2016; praćenje sprovođenja Akcionog plana za poglavlje 23: Pravosuđe i temeljna prava, u dijelu koji se odnosi na saradnju sa nevladinim sektorom; davanje mišljenja o nacrtima propisa, odnosno strateških i drugih dokumenata koji se odnose na djelovanje NVO. Savjet ima 23 člana, od kojih se 11 članova imenuje iz reda NVO, a 11 članova su imenovani predstavnici resornih ministarstva, dok je predsjednik Savjeta takođe predstavnik Vlade.

U prethodne tri godine Savjet nije pokazao očekivanu efikasnost niti ostvario značajniji uspjeh u realizaciji utvrđenih zadataka, čemu je posebno doprinijela polarizacija članova na tzv. “vladin” i “nevladin” dio. Podaci iz Strategije unaprjeđenja podsticajnog okruženja za djelovanje nevladinih organizacija 2018-2020 ukazuju na ključne uzroke neispunjenih očekivanja od ovog mehanizma saradnje, a tiču se posebno različitog i „sektorskog“ tumačenja nadležnosti Savjeta, „glomazne“ strukture i neadekvatne metodologije rada.

Shodno navedenom, nužno je novom odlukom redefinisati postojeći mandat i sastav postojećeg Savjeta za razvoj NVO, tako da Savjet bude tijelo zaduženo, prije svega, za praćenje sprovođenja Strategije unaprjeđenja podsticajnog okruženja za djelovanje nevladinih organizacija 2018-2020, odnosno Akcionog plana. Savjet će činiti predstavnici resornih ministarstava u čijoj su nadležnosti oblasti koje su predmet Strategije, odnosno imenovani predstavnici NVO koji djeluju u ovim oblastima. Predlaže se smanjenje broja članova sa 23 na 13, što bi trebalo da doprinese efikasnijem radu. Predsjedavanje Savjetom povjerava se Ministarstvu javne uprave koje je, pored ostalog, na osnovu izmjena organizacije sistema državne uprave iz decembra 2016. godinepreuzelo poslove Generalnog sekretarijata Vlade (Kancelarija za saradnju s NVO) koji se odnose na saradnju organa državne uprave i NVO. Kako je u Ministarstvu javne uprave osnovana Nacionalna kancelarija za saradnju s NVO, ista će ubuduće vršiti stručne i administrativne poslove za potrebe budućeg Savjeta za saradnju s NVO.

Pomenute izmjene organizacije državne uprave uslovile su i promjene u nazivima ministarstava koja će imati svoje predstavnike u budućem savjetu.